作者:史達祖
標題:賀新郎
內容:西子相思切。委蕭蕭、風裳水佩，照人清越。山染蛾眉波曼睩，聊可與之娛悅。便莫賦、湘妃羅襪。怕見綠荷相倚恨，恨白鷗、佔了涼波闊。揀涼處，放船歇。道人不是塵埃物。縱狂吟魂魄，吹亂一巾涼發。不覺引杯澆肺渴，正要清歌駭發。更坐上、其人冰雪。擷取斷虹堪作釣，待玉奩、今夜來時節。也勝釣，石城月。